**Radimo za prirodu!**

Program podrške za pokretanje i unapređenje poslovnih inicijativa u skladu sa prirodom



Dokument javnog poziva za podnošenje predloga projekata za programsku podršku u 2024. godini

**Sadržaj**

[1. Osnovne informacije 3](#_Toc149647870)

[2. Ciljevi javnog poziva 3](#_Toc149647871)

[3. Predmet javnog poziva 4](#_Toc149647872)

[4. Finansiranje 5](#_Toc149647873)

[5. Opšti uslovi konkursa 5](#_Toc149647874)

[5.1. Ko može da učestvuje? 5](#_Toc149647875)

[5.2. Uslovi za učešće fizičkih lica 6](#_Toc149647876)

[5.3. Uslovi za učešće poljoprivrednih gazdinstava, seoskih turističkih domaćinstva, preduzetnika, mikro i malih privrednih društva 6](#_Toc149647877)

[5.4. Kriterijumi u vezi sa finansijskim kapacitetom preduzetnika i mikro i malih privrednih društva 6](#_Toc149647878)

[5.5. Kriterijumi u vezi sa legalitetom poslovanja radi učešća u javnom pozivu su 7](#_Toc149647879)

[6. Obavezna dokumentacija 7](#_Toc149647880)

[6.1. Dokumentacija koja je sastavni deo prijave 7](#_Toc149647881)

[6.2. Dokumentacija koja se dostavlja pre potpisivanja Ugovora o donaciji 7](#_Toc149647882)

[7. Kriterijumi za evaluaciju predloga 8](#_Toc149647883)

[8. Instrukcije i rok za podnošenje prijave 9](#_Toc149647884)

[9. Proces selekcije 10](#_Toc149647885)

[9.1. I krug selekcije – evaluacija predloga projekta 10](#_Toc149647886)

[9.2. II krug selekcije – terenska poseta 11](#_Toc149647887)

[9.3. Odluka o finansiranju i ugovaranju 11](#_Toc149647888)

[10. Indikativni vremenski okvir javnog poziva 11](#_Toc149647889)

# Osnovne informacije

Zaštita životne sredine, očuvanje prirode i biodiverziteta su suštinski važni u Srbiji, i za prirodu i za ljude. Dostupni podaci ukazuju na to da je upravo efikasan sistem zaštićenih područja jedan od najvažnijih zadataka i izazova kada su u pitanju očuvanje biodiverziteta i zaštita životne sredine. Samo 8,18% teritorije Srbije je zaštićeno, što je daleko ispod regionalnog proseka i nedovoljno za postizanje globalnih ciljeva do 2030. godine. Raznolikost i nedostaci upravljačkih modela, nedovoljni kapaciteti i nepovoljni mehanizmi finansiranja sistema zaštite prirode ističu se, između ostalog, kao ključna pitanja. Zaštićena područja se vide kao prepreka ekonomskom razvoju, njihovi prirodni resursi se neodrživo iskorišćavaju, dok lokalne zajednice najčešće nisu upoznate i uključene u proces donošenja odluka i upravljanja zaštićenim područjima. Sve to vodi ka neefikasnim merama očuvanja.

Zajedno za životnu sredinu je petogodišnji poduhvat sa idejom razvoja sveobuhvatnog programa podrške upravljanju prirodom u Srbiji, podsticanja privatnog sektora u efikasnijoj raspodeli i korišćenju prirodnih resursa i zaštiti biodiverziteta, kao i osnaživanja građana, medija i civilnog društva u zalaganju za čistu životnu sredinu i odgovorne javne vlasti. [Beogradska otvorena škola](https://bos.rs/) i [Američka agencija za međunarodni razvoj (USAID)](https://www.usaid.gov/serbia) zajedno sprovode projekat "Zajedno za životnu sredinu" u saradnji sa [Međunarodnom unijom za zaštitu prirode (IUCN)](https://www.iucn.org/our-work/region/eastern-europe-and-central-asia), [Mladim istraživačima Srbije](https://www.mis.org.rs/), međunarodnom organizacijom [The Nature Conservancy](https://www.nature.org/en-us/about-us/where-we-work/europe/), udruženjem [ENECA](https://eneca.org.rs/en/) i [Američkom privrednom komorom u Srbiji (AmCham).](https://amcham.rs/sr/)

Kroz projekat Zajedno za životnu sredinu realizovaće se različiti programi malih grantova, od kojih je *Program podrške Radimo za prirodu!* Namenjen za poslovne poduhvate koji se realizuju u lokalnim zajednicama u zaštićenim područjima i njihovoj okolini.

Program *Radimo za prirodu!* će podržati autentične, poslovne poduhvate u lokalnim zajednicama, ohrabriće inovativne pristupe i usmeravati njihov prelazak na poslovne modele koji nemaju negativan uticaj na životnu sredinu. Program će generisati nove izvore prihoda za zajednice koje okružuju zaštićena područja i obezbediti im konkurentsku prednost u održivom razvoju. Lokalne poslovne inicijative će kroz Program podrške moći da dobiju potrebnu ekspertizu, znanje i opremu. Projekat Z*ajedno za životnu sredinu će* u periodu do 31. avgusta 2027. godine podržati najmanje 40 poslovnih poduhvata, kao što su poljoprivredna gazdinstva, seoska turistička domaćinstva, razna mala i srednja preduzeća (MSP), pomažući im da smanje uticaj na životnu sredinu, ali i da iskoristite inovativne poslovne prakse i stvore novu vrednost u svom poslovanju.

# Ciljevi javnog poziva

U okviru programa podrške „Radimo za prirodu!“ sprovodi se javni poziv za dodelu donacija sa ciljem da se pokrenu ili unaprede biznisi koji će imati/imaju pozitivan uticaj na životnu sredinu i lokalnu zajednicu u zaštićenim područjima.

U ovoj godini kroz program će biti podržani poslovni poduhvati u lokalnim zajednicama koji se nalaze na teritorijiama ili u blizini sledećih zaštićenih područja:

* Nacionalni park Đerdap,
* Park prirode Golija,
* Specijalni rezervat prirode Gornje Podunavlje,
* Park prirode Stara Planina, i Park prirode Radan.

Poslovni poduhvati koji će biti podržani u okviru komponente „Radimo za prirodu!“ treba da doprinesu:

* Smanjenju negativnog uticaja na životnu sredinu i lokalnu zajednicu,
* Omoguće rast i razvoj biznisa u zaštićenim područjima u Srbiji kroz uspešnu primenu održivih modela poslovanja u poljoprivredno – prehrambenom sektoru i sektoru turizma i
* Unaprede svest o značaju primene održivih modela poslovanja u zaštićenim područjima.

# Predmet javnog poziva

Poziv za dostavljanje predloga projekata odnosi se na postojeća ili buduća mikro i mala preduzeća, poljoprivredna gazdinstva, seoska turistička domaćinstva koja žele de transformišu ili pokrenu svoje poslovanje koristeći biznis model održivog poslovanja u poljoprivredno-prehrambenom sektoru i sektoru turizma.

Biznis modeli održivog poslovanja, prepoznati ovim pozivom, zasnivaju se na tri principa:

1. **Smanjivanje potrošnje resursa (reduce),**
2. **Ponovna upotreba resursa (reuse) i**
3. **Recikliranje materijla (recycle).**

**Očekuje se da predlozi projekata u projektne aktivnosti obavezno uključe jedan ili više pomenutih principa.**

**Smanjivanje potrošnje resursa (reduce)**: Princip koji se odnosi na smanjenje ogleda se u smanjenju emisije CO2, smanjenje količine otpada, smanjenje upotrebe resursa i sl.

**Ponovna upotreba** se odnosi na praksu korišćenja postojećih resursa, materijala i opreme, kao i ponovnu upotrebu resursa, materijala ili proizvoda u cilju smanjenja otpada.

**Recikliranje** se odnosi na proces sakupljanja, transformaciju otpada ili starih materijala u nove proizvode ili sirovine čime se njihov životni vek produžava.

Projektna podrška ogleda se u pružanju finansijske i nefinasijske podrške kako bi se izvršilo uspostavljanje ili transformacija održivog poslovanja u zaštićenom području. Prihvatljive aktivnosti koje se mogu finansirati iz ovog programa su:

* **Nabavka opreme** u cilju pokretanja ili unapređenja, odnosno razvoja novih proizvoda i usluga, povećanja produktivnosti, podrške razvoju proizvoda i usluga sa većom dodatom vrednošću i olakšavanje proširenja tržišta uz poštovanje principa održivog poslovanja[[1]](#footnote-1) u zaštićenom području.
* **Nabavka usluga** koje doprinose pokretanju ili unapređenju kvaliteta postojećih, odnosno razvoju novih proizvoda, povećanju produktivnosti, podržavaju razvoj proizvoda i usluga sa većom dodatom vrednošću, omogućavaju uvođenja inovacija i olakšavaju proširenja tržišta (uvođenje standarda kvaliteta, izrada internet prezentacije i internet prodavnice kompanije, brendiranje proizvoda i izrada softvera, itd) uz poštovanje principa održivog poslovanja u zaštićenom području.

Ukupan budžet projekta mora da sadrži **minimalno 60% a maksimalno 100%** troškova koji se odnose na **nabavku opreme,** dok **maksimalno 40%** može da se iskoristi za **nabavku usluga.**

Nefinansijska podrška programa „Radimo za prirodu!“ ogleda se u:

* **Mentorstvu**: Korisnici donacije dobiće podršku mentora sa ciljem ostvarenja maksimalnih rezultata i uspešnoj tranziciji ka održivom poslovanju u zaštićenom području i njegovoj okolini.
* **Povećanju vidljivosti i promocije**: Poslovanje svih korisnika donacije će postati vidljivije kroz promotivne aktivnosti programa. Rezultati projekta biće predstavljeni zajednici, ističući doprinos projekta održivom razvoju.

# Finansiranje

Finansijska podrška za koju podnosioci prijave mogu da konkurišu kreće se u iznosu:

* Minimum – **5.000,00** USD,
* Maksimum – **10.000,00** USD.

Bitne napomene u vezi sa finansijskom podrškom:

* Nabavka opreme i usluga je oslobođena poreza na dodatu vrednost.
* Nabavku opreme i usluga će sprovoditi udruženje ENECA.
* Sredstva se mogu koristiti za nabavku nove opreme.
* Minimalna vrednost tražene opreme treba da bude minimum 50,00 USD po jedinici proizvoda/usluga.
* Minimalna vrednost tražene individualne usluge treba da bude najmanje 100,00 USD po jedinici usluge.
* Nabavka putničkih ili transportnih vozila kao i uređaja i opreme koji kao pogon imaju motore sa unutrašnjim sagorevanjem nije moguća u okviru ovog projekta.

Predlozi projekta moraju da sadrže aktivnosti koje direktno doprinose uspostavljanje poslovanja ili njegovu uspešnu tranziciji ka održivom poslovanju u zaštićenom području i njegovoj okolini.

# Opšti uslovi konkursa

## Ko može da učestvuje?

Podnosioci koji mogu podneti prijavu u okviru ovog javnog poziva su:

* Registrovana poljoprivredna gazdinstva,
* Seoska turistička domaćinstva i drugi objekti domaće radinosti,
* Preduzetnici, mikro, mala i srednja preduzeća i
* Fizička lica koji planiraju da pokrenu poslovanje.

Podnosioci prijava moraju svoje poslovanje obavljati u opštinama na kojima se nalaze sledeća zaštićena područja:

* **Nacionalni park Đerdap**(opština Golubac, opština Majdanpek i opština Kladovo),
* **Park prirode Golija** (opština Ivanjica, Grad Kraljevo, Grad Novi Pazar, opština Raška i opština Sjenica),
* **Specijalni rezervat prirode Gornje podunavlje** (opština Apatin i Grad Sombor),
* **Park prirode Stara Planina** (opština Knjaževac, Grad Pirot, opština Dimitrovgrad i Grad Zaječar), i
* **Park prirode Radan** (opština Lebane, opština Bojnik, opština Medveđa, opština Kuršumlija i Grad Prokuplje).

Svaki podnosilac prijave može da aplicira samo sa jednim projektnim predlogom.

## Uslovi za učešće fizičkih lica koja planiraju da pokrenu poslovanje

Da bi fizička lica mogla da učestvuju na javnom pozivu moraju da ispune određene uslove:

* Fizičko lice mora biti državljanin Srbije, sa stalnim prebivalištem u opštini na čijoj teritoriji se nalazi jedno od pet zaštićenih područja koje su obuhvaćeni programom;
* Fizičko lice koje je podnosilac prijave nije krivično osuđivano;
* Ukoliko je projektni predlog odobren, podnosilac prijave je dužan da registruje svoje poslovanje na jedan od sledećih načina: Poljoprivredno gazdinstvo, Seosko turističko domaćinstvo i drugi objekti domaće radinosti ili preduzetnik, mikro i malo privredno društvo;
* Novoregistrovani subjekt mora biti registrovan na teritoriji opštine na kojoj se nalazi jedno od pet gore navedenih zaštićenih područja;
* Novoregistrovani subjekt mora biti trajnog karaktera i operativan tokom cele godine.

## Uslovi za učešće poljoprivrednih gazdinstava, seoskih turističkih domaćinstva, preduzetnika, mikro i malih privrednih društva

Da bi pomenuti subjekti mogli da učestvuju na javnom pozivu moraju da ispune sledeće uslove:

* Da svoju delatnost obavljaju u opštini na čijoj teritoriji se nalazi jedno od pet zaštićenih područja koje su obuhvaćeni programom;
* Da su u većinskom domaćem (≥50%) i 100% privatnom vlasništvu;
* Da su u aktivnom statusu. Za seoska turistička domaćinstva i objekte domaće radinosti da su prijavljeni na centralni informacioni sistem eTurista.

## Kriterijumi u vezi sa finansijskim kapacitetom preduzetnika i mikro i malih privrednih društva

* Računi privrednog subjekta u banci nisu blokirani zbog neizmirenih obaveza u period dužem od 30 dana u toku 2022,2023 i 2024 godine;
* Privredni subjekt nije u stečajnom i likvidacionom postupku;
* Privredni subjekt nema neizmirenih obaveza po osnovu javnih prihoda.

## Kriterijumi u vezi sa legalitetom poslovanja radi učešća u javnom pozivu su

* Vlasnik/vlasnici i odgovorne osobe/zakonski zastupnici privrednog subjekta nisu krivično osuđivani,
* Privrednom subjektu nije izrečena zabrana obavljanja delatnosti.

# Obavezna dokumentacija

## Dokumentacija koja je sastavni deo prijave

Priikom podnošenja predloga projekta podnosioci dostavljaju:

* Popunjeni **Prijavni formular za podnošenje predloga projekta za programsku podršku u 2024. godini,** u pdf formatu.

## Dokumentacija koja se dostavlja pre potpisivanja Ugovora o donaciji

Pre potpisivanja Ugovora o donaciji, podnosioci su dužni da na zahtev ENECA-e dostave traženu dokumentaciju. Sama sadržina dokumentacije zavisi od oblika registracije biznisa.

Dokumentaciju koju dostavljaju podnosioci koji su aplicirali kao fizička lica:

* 1. Fotokopiju rešenje iz APRa (samo za sektor MMSPP),
	2. Fotokopiju rešenja o dodeljenom poreskom identifikacionom broju (PIB) (samo za sektor MMSPP),
	3. Fotokopiju rešenja poljoprivrednog gazdinstva,
	4. Uverenje o izmirenim dospelim obavezama po osnovu lokalnih javnih prihoda, izdato nakon datuma objavljivanja poziva,
	5. Uverenje da nosilac Poljoprivrednog gazdinstva nije krivično osuđivan, izdato nakon datuma objavljivanja poziva,
	6. Tehničku specifikaciju opreme/usluga koja se predlaže za nabavku kroz predlog projekta.

Dokumentaciju koju dostavljaju registrovana poljoprivredna gazdinstva i seoska turističa domaćinstva:

1. Uverenje o izmirenim dospelim obavezama po osnovu lokalnih javnih prihoda, izdato nakon datuma objavljivanja poziva,
2. Uverenje da nosilac Poljoprivrednog gazdinstva nije krivično osuđivan, izdato nakon datuma objavljivanja poziva,
3. Potvrdu o aktivnom statusu poljoprivrednog gazdinstva,
4. Izvod iz registra poljoprivrednih gazdinstava,
5. Potvrdu o kategorizaciji objekta (samo za Poljoprivredna gazdinstva koja se bave seoskim turizmom),
6. Tehničku specifikaciju opreme/usluga koja se predlaže za nabavku kroz predlog projekta,
7. Izvod iz sistema eTurista za aplikante koji se bave smešajem turista.

Dokumentaciju koju dostavljaju preduzetnici, mikro, mala i srednja preduzeća:

1. Uverenje o izmirenim dospelim obavezama po osnovu javnih prihoda, izdato nakon datuma objavljivanja poziva,
2. Uverenje o izmirenim dospelim obavezama po osnovu lokalnih javnih prihoda, izdato nakon datuma objavljivanja poziva,
3. Uverenje da vlasnici i odgovorna lica privrednog subjekta nisu krivično osuđivana, izdato nakon datuma objavljivanja poziva,
4. Uverenje da privrednom subjektu nije izrečena pravosnažna mera zabrane obavljanja delatnosti u period od dve godine izdato nakon datuma objavljivanja poziva,
5. Uverenje da privredni subjekat nije u stečajnom ili likvidacionom postupku izdato nakon datuma objavljivanja poziva i
6. Tehničku specifikaciju opreme/usluga koja se predlaže za nabavku kroz predlog projekta.

# Kriterijumi za evaluaciju predloga

|  |  |
| --- | --- |
| Kriterijumi za ocenjivanje prijavljenih projektnih ideja | Bodovi |
| Potrebni resursi i kapaciteti podnosioca prijave* Podnosilac prijave na raspolaganju ima potrebne resurse i kapacitete;
* Podnosilac predloga ima relevantno iskustvo u sektoru u kome obavlja poslovnu delatnost;
* Podnosilac predloga je realistično procenio potrebne ljudske resurse za realizaciju projektne ideje.
 | 10 |
| Relevantnost predloga u odnosu na ciljeve i očekivane rezultate programa* Projektna ideja doprinosi dostizanju očekivanih rezultata i ciljeva Programa;
* Identifikovani i opisani problem je u vezi sa zaštitom životne sredine.
 | 10 |
| Izvodljivost predloga* Predlog projekta je realističan, odnosno ima realne izglede da dovede do promena koje se očekuju;
* Podnosioci projektnog predloga imaju realne mogućnosti da sprovedu planirane aktivnosti i ostvare planirane rezultate i ciljeve.
 | 10 |
| Inovativnost * Uvođenje ili unapređenje poslovnih procesa u cilju smanjenja negativnog uticaja na životnu sredinu.
* Projektni predlog koristi nove tehnologije, materijale ili metode koje do sada nisu korišćene u sličnim projektima;
* Projektni predlog rešava postojeći problem na nov i efikasan način;
* Predlog projekta podrazumeva digitalizaciju i uvođenje informaciono-komunikacionih tehnologija;
* Uvođenje novih tehnologija koje imaju pozitivan uticaj na kvalitet vazduha, upravljanja vodama, upravljanje otpadom itd.
 | 10 |
| Uticaj na životnu sredinu Projektni predlog ima minimalan ili nikakav uticaja na kvalitet vode, vazduha i zemljišta;Projektni predlog doprinosi smanjenju negativnog uticaja na biodiverzitet i ekosisteme u zaštićenom području ;Projektni predlog doprinosi smanjenju negativnog uticaja i na ljudsko zdravlje i sigurnost;Definisan plan upravljanja otpadom je u skladu sa propisima koji regulišu ovu oblast. | 20 |
| Tržišni potencijalDa li je projektnim predlogom definisano tržište za proizvod/uslugu;Dokazan tržišni potencijal i povećanje poslovnih prihoda;Da li su projektnim predlogom definisani trendovi u ponašanju potrošača;Da li je projektnim predlogom prepoznata konkurencija na tržištu;Da li je projektnim predlogom definisana marketing strategija;Da li je projektnim predlogom prepoznat potencijal za širenje na druga tržišta. | 10 |
| Doprinos lancu vrednosti* Pozicija u okviru lanca vrednosti;
* Uspostavljanje saradnje između podnosioca prijave i većih privrednih društava i investitora;
* Procenat korišćenja sirovina iz domaće proizvodnje i od lokalnih partnera.
 | 10 |
| Održivost projektne ideje* Podnosilac prijave prepoznaje zaštitu životne sredine kao svoj dugoročni prioritet;
* Podnosilac prijave pokazuje kapacitet za dugoročni doprinos zaštiti životne sredine;
* Podnosilac prijave je predstavio svoje potencijale za dalji razvoj i inovacije.
 | 15 |
| Budžet* Planirane aktivnosti se jasno odslikavaju u budžetu i predviđena sredstva su dovoljna za realizaciju projektnih aktivnosti;
* Troškovi su realno procenjeni.
 | 5 |
| Ukupno | **100** |

# Instrukcije i rok za podnošenje prijave

Dokumenta za prijavu moraju se podneti na sledeći način:

* Dokumentacija za prijavu se podnosi isključivo putem prijavnog formulara dostupnog na internet stranici https: [eneca.org.rs](http://www.eneca.org.rs) u PDF formatu (potpisana, i skenirana);
* Dokumentacija se podnosi u elektronskoj formi, slanjem na mejl: konkurs@eneca.org.rs;
* Prijave podnesene na bilo koji drugi način (npr. faksom, poštom ili lično/kurirskom službom) neće biti prihvaćene. Prijave pisane rukom takođe neće biti prihvaćene;
* Sva potrebna polja u Prijavnom formularu moraju biti popunjena pre podnošenja prijave;
* Podnosilac podnosi obrazac za prijavu i prateću dokumentaciju na srpskom jeziku;
* Sve dodatne informacije vezane za javni poziv mogu se dobiti svakog radnog dana od 09 do 15h na telefon **064/467 99 42**;
* Rok za podnošenje prijava je **23:59 (CET) 27. decembar 2024. godine**. Sve prijave podnete nakon isteka roka neće biti prihvaćene;
* Podnosiocima se savetuje da prijave podnesu blagovremeno, iz razloga kašnjenja u podnošenju prijave usled sporog interneta ili drugih problema u vezi sa mrežom, opremom ili softverom posledično mogu dovesti do diskvalifikacije prijave. Prihvataju se samo prijave pristigle na mejl konkurs@eneca.org.rs pre isteka roka.

Tokom trajanja javnog poziva, planirano je održavanje informativnih sesija na kojima će potencijalni kandidati moći da se upoznaju sa projektom. Na teritorijama koje obuhvata svako od zaštićenih područja biće organizovane informativne sesije. Takođe je planirano održavanje online informativnih sesija. Tačni datumi održavanja planiranih informativnih sesija biće objavljeni na sajtu https: [eneca.org.rs](http://www.eneca.org.rs).

# Proces selekcije

Postupak ocene predloga projekta uključuje sledeće korake:

I krug selekcije: Januar - Februar 2025.

II krug selekcije: Februar – Mart 2025.

Odluka o finansiranju i ugovaranje: April 2025.

## I krug selekcije – evaluacija predloga projekta

I krug selekcije projekta podrazumeva administrativnu proveru i evaluaciju prijava na osnovu unapred definisanih kriterijuma.

**Administrativna provera podrazumeva:**

* Utvrđivanje da li je podnosilac prijave ispunio definisane uslove za učešće u javnom pozivu,
* Utvrđivanje da li je dostavljena prijava kompletna,
* Utvrđivanje da li je podnosilac prijave koristio odgovarajuće modele dokumenata koji su propisani za ovaj Javni poziv, i
* Utvrđivanje da li je prijava dostavljena na propisani način.

Prijave koje ispunjavaju navedene uslove i koje su dostavile svu neophodnu dokumentaciju na propisan način biće uzete za ocenjivanje u okviru II kruga selekcije.

Prijave koje ne ispunjavaju propisane uslove biće automatski odbijene.

Evaluacija prijava u I krugu selekcije vrši se na osnovu unapred definisanih kriterijuma. Kriterijumi su dati u u poglavlju 7. ovog dokumenta.

Evaluaciju prijava u I krugu vrši ekspertska komisija.

Tokom procesa evaluacije prijava ENECA od podnosioca prijave može zatražiti da dostavi dodatne informacije.

Nakon I kruga selekcije, i na osnovu izveštaja o oceni prijava od strane ekspertske komisije, donosi se Odluka o užem izboru kandidata za II krug selekcije koji sadrži užu rang listu prijava za sledeću fazu selekcije.

Nakon donošenja Odluke svi podnosioci prijave koji su ušli u naredni krug selekcije biće obavešteni putem mejla. Podnosioci prijave koji nisu prošli prvi krug selekcije će biti obavešteni o ishodu putem mejla.

## II krug selekcije – terenska poseta

Podnosioci prijave koji prođu I krug selekcije biće posećeni na terenu od strane ekspertske komisije u cilju potvrde informacija koje se odnose na ispunjenost kriterijuma i podataka koji su navedeni u prijavi.

Terenska poseta biće zakazana telefonskim putem i to najmanje 7 dana pre planiranog termina posete. Posete će biti obavljene u poslovnim i/ili proizvodnim prostorijama podnosioca prijave.

## Odluka o finansiranju i ugovaranju

Nakon II kruga selekcije (terenske posete) sačinjava se rang lista prijava za dodelu donacija kao i rezervna lista u okviru Odluke o finansiranju predloga projekta i rezervne liste.

Na osnovu Odluke o finansiranju, predlozi projekta koji su na rang listi za dodelu donacije će putem mejla biti obavešteni o tome i pozvani da dostave dokumentaciju koja dokazuje ispunjenost uslova za učešće na javnom pozivu. U slučaju da dokumentacija nije dostavljena ili uvidom u dokumentaciju su utvrđene neregularnosti, podneta prijava biće eliminisana. Prva sledeća prijava sa rezervne liste će biti pozvana da dostavi navedenu dokumentaciju.

Nakon uvida u verodostojnost dostavljene dokumentacije, selektovani podnosioci prijave će biti pozvani da potpišu Ugovor o donaciji.

# Indikativni vremenski okvir javnog poziva

|  |  |
| --- | --- |
| Postupak | Vremenski okvir |
| Javni poziv objavljen | 29. 10. 2024. |
| Info dani | 01.11.- 01.12. 2024. |
| Krajnji rok za podnošenje predloga projekta | 27.12. 2024. godine 23:59h |
| I krug selekcije | Januar - Februar 2025. |
| Terenska poseta | Februar -Mart 2025. |
| Odluka o finansiranju | April 2025. |
| Nabavka i isporuka opreme i usluga | Maj – Septembar 2025. |

*Program podrške „Radimo za prirodu“ deo je projekta „Zajedno za životnu sredinu“ koji podržava Američka agencija za međunarodni razvoj (USAID), a sprovodi Beogradska otvorena škola (BOŠ) u saradnji sa Međunarodnom unijom za zaštitu prirode (IUCN), Mladim istraživačima Srbije, međunarodnom organizacijom The Nature Conservancy (TNC), udruženjem ENECA i Američkom privrednom komorom u Srbiji (AmCham). Sadržaj ovog dokumenta isključivo je odgovornost ENECA-e i ne predstavlja nužno stavove USAID-a, Vlade SAD, BOŠ-a ili ostalih partnera na projektu.*

1. Biznis modele u održivoj poljoprivredno-prehrambenoj proizvodnji i turizmu možete naći na sajtu: **www.eneca.org.rs** [↑](#footnote-ref-1)